Бальмонт Рәсәйгә һәр ваҡыт дөйөм славян донъяһының айырылғыһыҙ өлөшө булараҡ ҡараған. „Есмь славянин и пребуду им“, — тип яҙған шағир 1912 йылда. Польшаға ҡарата айырыуса һөйөү тойғоһон кисереп, ул поляк теленән — атап әйткәндә, Адам Мицкевич, Станислав Выспяньский, Зыгмунт Красинский, Болеслав Лесьмян, Ян Каспрович, Ян Лехонь әҫәрҙәрен күп тәржемә итә, Польша һәм поляк шиғриәте тураһында күп яҙа. Һуңыраҡ, 1920-се йылдарҙа, Бальмонт чех шиғриәтен тәржемә итә (Ярослав Врхлицкий, «Избранные стихи». Прага, 1928), болгар («Золотой сноп болгарской поэзии. Народные песни». София, 1930)  йыйынтыҡтары авторы.  Шулай уҡ серб, хорват, словак шиғриәтен тәржемә итә. Бальмонт Литваны ла туғандаш славян донъяһынан тип һанай: Литва халыҡ йырҙарының үҙе башҡарған тәүге тәржемәләре 1908 йылға уҡ ҡарай. Уның тәржемә иткән шағирҙары иҫәбендә Пятрас Бабицкас, Миколас Вайткус һәм Людас Гира була; һуңғыһы менән Бальмонтты тығыҙ дуҫлыҡ бәйләгән. Бальмонттың  «Северное сияние. Стихи о Литве и Руси» баҫмаһы 1931 йылда Парижда сыға.